Gamle kanonkugler bliver sommetider fundet i jorden. Nogle af dem er der krudt i, og skal sprænges af politiet - den, der blev fundet i Vebbestrup fredag er ufarlig.

Et bip fra en metaldetektor er altid en spændende lyd for Jeanette Pedersen. Hun er en del af Nordjyske Metaldetektorforening og nyder at gå rundt med sin metaldetektor i en gruppe, som er fælles om passionen for at finde historiske mønter og danefæ i de nordjyske jordlag. Denne fredag skulle det dog blive et noget anderledes fund, som metaldetektoren kaldte frem på en mark i Vebbestrup - det var nemlig en gammel kanonkugle, som gemte sig under hende. - Den har vakt noget opsigt, så dagen er blevet lidt anderledes, end jeg havde regnet med, fortæller Jeanette Pedersen. Troede, det var en sten Jeanette Pedersen troede først, at det bare var en utrolig rund og tung sten, hun havde fundet. Derfor puttede hun den i lommen og sagde for sjov til resten af gruppen, at hun havde fundet en kanonkugle. - Er du rigtig klog, tænk hvis der er krudt i den, var gruppens reaktion. Og sådan gik det op for Jeanette Pedersen, at hendes særlige fund faktisk godt kunne være en ægte kanonkugle: - Jamen, det kom helt bag på mig, fordi jeg bare troede jo bare, det var en sten, siger hun. Jeanette Pedersen ringede til politiet, som straks sendte ammunitionsryddere til marken i Vebbestrup fra Skive for at undersøge, om kanonkuglen var farlig. En rigtig god oplevelse En kanonkugle kan være farlig, hvis den er ladt med krudt - selv hvis den er mange hundrede år gammel. Ammunitionsrydderne konkluderede dog på stedet, at den kanonkugle, Jeanette Pedersen har fundet, er massiv og derfor ganske ufarlig. - Jeg har fået at vide, at jeg kan tage den med hjem, og hvis jeg har en pejs, må jeg ligge den på kaminhylden. Så jeg skal nok få bygget en kaminhylde til min kanonkugle, siger Jeanette. Ældgamle kanonkugler bliver fundt rundt omkring i Danmark flere gange om året, oplyser ammunitionsrydderne. I nogle af tilfældende må politiet sprænge en fundet kugle, der er ladt med krudt. Ved særlige tilfælde ryger kuglen afsted på museum som et historisk fund, og andre gange kan finderen få lov til at tage kuglen med hjem. - Den skal bare hjem og ligge som en rigtig god oplevelse, smiler Jeanette Pedersen.